Den 44-årige mandlige vagabond fra Fjerritslev blev i dag varetægtsfængslet for i weekenden at have stukket sin 13 år ældre kæreste med en brødkniv. Knivdramaet fandt sted søndag eftermiddag i parrets fælles hjem på Østergade i Fjerritslev. Den 44-årige ramte sin kæreste med en franskbrødskniv, der borede sig ind i kvindens bughule, og sårede hende alvorligt. Efter dagens grundlovsforhør ved retten i Hjørring fandt dommeren, at der er begrundet mistanke til manden. Det sker, selv om den 57-årige kvinde, der nu er uden for livsfare, kort tid efter en operation har forklaret politiet, at det ikke kan udelukkes, at hun selv er gået ind i kniven. Kvinden er svagtseende. Den 44-årige, der går med sin kæreste på landevejen i sommerhalvåret, er for tre år siden blevet dømt for at have stukket en mand med en kniv. Dengang fik han en behandlingsdom. Manden er foreløbigt varetægtsfængslet i 14 dage.

Referat:
Manden, der søndag eftermiddag blev anholdt i forbindelse med et knivstikkeri i Fjerritslev, blev i dag varetægtsfængslet ved retten i Hjørring.